รัฐบาลไทย-ข่าวทำเนียบรัฐบาล-ปลัดมหาดไทย เผยเหลือเวลารับลงทะเบียนหนี้นอกระบบอีก 17 วัน หลังครบ 74 วันของการเปิดรับลงทะเบียน ประชาชนลงทะเบียนแล้วกว่า 1.4 แสนราย มียอดหนี้นอกระบบรวมกว่า 9,881 ล้านบาท
วันจันทร์ที่ 12 กุมภาพันธ์ 2567
12/02/2567
ปลัดมหาดไทย เผยเหลือเวลารับลงทะเบียนหนี้นอกระบบอีก 17 วัน หลังครบ 74 วันของการเปิดรับลงทะเบียน ประชาชนลงทะเบียนแล้วกว่า 1.4 แสนราย มียอดหนี้นอกระบบรวมกว่า 9,881 ล้านบาท
ปลัด มท. เผยเหลือเวลารับลงทะเบียนหนี้นอกระบบอีก 17 วัน ครบ 74 วันของการเปิดรับลงทะเบียน ลงทะเบียนแล้วกว่า 1.4 แสนราย มียอดหนี้นอกระบบรวมกว่า 9,881 ล้านบาท ไกล่เกลี่ยสําเร็จแล้ว 13,141 ราย มูลหนี้ลดลง 675 ล้านบาท เน้นย้ํา มหาดไทยมุ่งมั่นตั้งใจดําเนินการ
ปลัดมหาดไทย เผยเหลือเวลารับลงทะเบียนหนี้นอกระบบอีก 17 วัน หลังครบ 74 วันของการเปิดรับลงทะเบียน ประชาชนลงทะเบียนแล้วกว่า 1.4 แสนราย มียอดหนี้นอกระบบรวมกว่า 9,881 ล้านบาท ไกล่เกลี่ยสําเร็จแล้ว 13,141 ราย มูลหนี้ลดลง 675 ล้านบาท เน้นย้ํา มหาดไทยมุ่งมั่นตั้งใจดําเนินการแก้ไขหนี้นอกระบบให้ประชาชนที่มาลงทะเบียนให้ครบ 100% เพื่อทําให้สังคมปลอดภัยและยกระดับคุณภาพชีวิตที่ดีของพี่น้องประชาชนทุกคนอย่างยั่งยืน โดยจะปิดรับลงทะเบียนวันสุดท้ายในวันที่ 29 ก.พ. 67 นี้
วันนี้ (12 ก.พ. 67) นายสุทธิพงษ์ จุลเจริญ ปลัดกระทรวงมหาดไทย เปิดเผยถึงผลการลงทะเบียนแก้ไขปัญหาหนี้นอกระบบ วันที่ 74 โดยเมื่อเวลา 15.00 น. สํานักการสอบสวนและนิติการ กรมการปกครอง ได้รายงานผลการลงทะเบียน พบว่า มีประชาชนลงทะเบียนแล้ว 141,351 ราย มูลหนี้รวม 9,881.458 ล้านบาท เป็นการลงทะเบียนผ่านระบบออนไลน์ 118,666 ราย และการลงทะเบียน ณ ศูนย์อํานวยการแก้ไขหนี้นอกระบบ 22,685 ราย รวมจํานวนเจ้าหนี้ 110,910 ราย มีพื้นที่/จังหวัดที่มีผู้ลงทะเบียนมากที่สุด 5 ลําดับแรก ดังนี้ 1. กรุงเทพมหานคร ยังคงมีผู้ลงทะเบียนมากที่สุด 11,117 ราย เจ้าหนี้ 8,061 ราย มูลหนี้ 858.943 ล้านบาท 2. จังหวัดนครศรีธรรมราช มีผู้ลงทะเบียน 5,693 ราย เจ้าหนี้ 5,300 ราย มูลหนี้ 387.695 ล้านบาท 3. จังหวัดสงขลา มีผู้ลงทะเบียน 5,230 ราย เจ้าหนี้ 4,178 ราย มูลหนี้ 343.901 ล้านบาท 4. จังหวัดนครราชสีมา มีผู้ลงทะเบียน 4,908 ราย เจ้าหนี้ 3,942 ราย มูลหนี้ 423.086 ล้านบาท 5. จังหวัดสุรินทร์ มีผู้ลงทะเบียน 3,784 ราย เจ้าหนี้ 2,682 ราย มูลหนี้ 340.559 ล้านบาท ขณะที่จังหวัดที่มีผู้ลงทะเบียนน้อยที่สุด 5 ลําดับแรก ได้แก่ 1. จังหวัดแม่ฮ่องสอน มีผู้ลงทะเบียน 231 ราย เจ้าหนี้ 235 ราย มูลหนี้ 14.110 ล้านบาท 2. จังหวัดระนอง มีผู้ลงทะเบียน 329 ราย เจ้าหนี้ 244 ราย มูลหนี้ 23.423 ล้านบาท 3. จังหวัดสมุทรสงคราม มีผู้ลงทะเบียน 372 ราย เจ้าหนี้ 290 ราย มูลหนี้ 14.086 ล้านบาท 4. จังหวัดตราด มีผู้ลงทะเบียน 450 ราย เจ้าหนี้ 329 ราย มูลหนี้ 19.999 ล้านบาท และ 5. จังหวัดสิงห์บุรี มีผู้ลงทะเบียน 465 ราย เจ้าหนี้ 353 ราย มูลหนี้ 24.416 ล้านบาท
“สําหรับข้อมูลการไกล่เกลี่ยหนี้นอกระบบทั่วประเทศพบว่า มีลูกหนี้เข้าสู่กระบวนการไกล่เกลี่ยแล้ว 21,810 ราย ไกล่เกลี่ยสําเร็จ 13,141 ราย มูลหนี้ของลูกหนี้ก่อนการไกล่เกลี่ย 1,984.118 ล้านบาท หลังการไกล่เกลี่ย 1,308.793 ล้านบาท มูลหนี้ลดลง 675.324 ล้านบาท และจังหวัดที่สามารถนําลูกหนี้เข้าสู่กระบวนการไกล่เกลี่ยได้มากที่สุดยังคงเป็นจังหวัดนครสวรรค์เช่นเดิม โดยมีลูกหนี้ที่เข้าสู่กระบวนการไกล่เกลี่ย 3,197 ราย ไกล่เกลี่ยสําเร็จ 349 ราย มูลหนี้ของลูกหนี้ก่อนไกล่เกลี่ย 263.020 ล้านบาท หลังการไกล่เกลี่ย 34.207 ล้านบาท ทําให้มูลหนี้ของพี่น้องประชาชนในจังหวัดนครสวรรค์ลดลง 228.813 ล้านบาท สําหรับกรณีที่ไม่ได้รับความร่วมมือกระทั่งไม่สามารถดําเนินการไกล่เกลี่ยได้ เจ้าหน้าที่ได้ส่งต่อเรื่องไปยังพนักงานสอบสวนของสถานีตํารวจในพื้นที่ ดําเนินคดีไปแล้ว 267 คดี ใน 34 จังหวัด” นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า กระทรวงมหาดไทย ได้ดําเนินการรับลงทะเบียนหนี้นอกระบบมาอย่างต่อเนื่อง โดยยังเหลือระยะเวลาเปิดรับอีกประมาณ 2 สัปดาห์ ซึ่งหน่วยงานภาครัฐได้บูรณาการช่วยเหลือพี่น้องประชาชนในเรื่องนี้อย่างเต็มที่ เราได้รับความร่วมมือจากทุกภาคส่วนไม่ว่าจะเป็นสํานักงานตํารวจแห่งชาติ สํานักงานอัยการ กระทรวงแรงงาน กระทรวงการคลัง กระทรวงการพัฒนาสังคมและความมั่นคงของมนุษย์ องค์กรปกครองส่วนท้องถิ่น ตลอดจนกํานันผู้ใหญ่บ้าน ซึ่งเราได้ร่วมกันขับเคลื่อนตามนโยบายของรัฐบาล โดยนายเศรษฐา ทวีสิน นายกรัฐมนตรี มีความมุ่งมั่นในการที่จะช่วยแก้ปัญหาความเดือดร้อนให้กับพี่น้องประชาชน โดยเฉพาะอย่างยิ่งกับคนที่เป็นหนี้นอกระบบ เพราะต้องชําระดอกเบี้ยสูงมากและเกินกว่าที่กฎหมายกําหนด อีกทั้งยังมีกระบวนการวิธีการทวงหนี้ที่ใช้ความรุนแรงโหดร้ายทารุณ ซึ่งนายกรัฐมนตรีได้เปรียบเปรยว่าคนที่เป็นหนี้นอกระบบเปรียบเสมือน “ทาสยุคใหม่” ดังนั้น เราจึงเต็มใจที่จะร่วมไม้ร่วมมือเชิญชวนพี่น้องประชาชนที่มีปัญหาความเดือดร้อนให้มาลงทะเบียนเพื่อแก้ไขปัญหาหนี้นอกระบบเพื่อดําเนินการให้การช่วยเหลือโดยทันที
“ในส่วนของการนําเข้าสู่กระบวนการไกล่เกลี่ย ปัจจุบันมีประชาชนที่มาลงทะเบียนหนี้นอกระบบที่เป็นลูกหนี้ จํานวนกว่า 140,000 คน ซึ่งบางส่วนที่ไม่สามารถให้ข้อมูลเจ้าหนี้นอกระบบได้ครบถ้วนสมบูรณ์ ทําให้การติดตามติดต่อเพื่อเชิญมาไกล่เกลี่ยได้ยาก ซึ่งเราได้มีการประชุมปรึกษาหารือพบว่าทั้งหมดที่ไม่สามารถให้ข้อมูลเจ้าหนี้นอกระบบได้ ส่วนใหญ่จะเป็นพวกปล่อยเงินกู้นอกระบบมืออาชีพ มีลูกน้องที่เรียกว่าแก๊งหมวกกันน็อค ไปปล่อยเงินกู้ตามตลาดตามชุมชน ทําให้ชาวบ้านทราบเฉพาะเพียงชื่อเล่นของเจ้าหนี้ ซึ่งใช้วิธีการทวงหนี้แบบเดินเก็บตามตลาดหรือในที่ที่ลูกหนี้ทํามาหากินอยู่ ในส่วนนี้กระทรวงมหาดไทยได้หารือกับทางสํานักงานตํารวจแห่งชาติ ซึ่งท่านพลตํารวจเอก ต่อศักดิ์ สุขวิมล ผู้บัญชาการตํารวจแห่งชาติ ได้มอบให้ท่านพลตํารวจเอก ธนา ชูวงศ์ รองผู้บัญชาการตํารวจแห่งชาติ มาร่วมหารือกับหน่วยงานที่เกี่ยวข้อง โดยเจ้าหน้าที่ตํารวจจะดําเนินการสืบสวนสอบสวน หาทางจับกุมต่อไป โดยทางกระทรวงมหาดไทยจัดส่งข้อมูลรายละเอียด อาทิ รายชื่อ และสถานที่ที่คนกลุ่มนี้ไปปล่อยกู้ ซึ่งทั้งหมดเป็นการกระทําที่ผิดกฎหมาย เพราะไม่มีใบอนุญาตให้ประกอบกิจการปล่อยกู้ ยิ่งไปกว่านั้นยังเก็บดอกเบี้ยที่เกินกว่าอัตราที่กฎหมายกําหนด รวมถึงได้ส่งข้อมูลการทวงหนี้แบบใช้ความรุนแรงหรือข่มขู่คุกคาม ให้ทางเจ้าหน้าที่ตํารวจเพื่อดําเนินการต่อไป” นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า นอกจากนี้ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ยังได้เน้นย้ําให้ทุกอําเภอดําเนินการจัดกิจกรรม “ตลาดนัดแก้หนี้” อย่างน้อยเดือนละ 4 ครั้ง หนุนเสริมเพิ่มเติมจากตลาดนัดแก้หนี้ระดับจังหวัดที่มีการจัดเดือนละ 1 ครั้ง โดยบูรณาการกับทุกภาคส่วนทั้งภาครัฐและเอกชน รวมถึงสถาบันการเงิน เป็นเหมือน “One Stop Service” ในการแก้หนี้นอกระบบแบบเบ็ดเสร็จจุดเดียว ซึ่งประชาชนที่มาลงทะเบียนและร่วมกิจกรรมตลาดนัดแก้หนี้ ภาครัฐจะได้ทําการให้การช่วยเหลืออย่างถูกต้อง ครบถ้วน และรวดเร็ว ซึ่งจากการดําเนินการที่ผ่านมามีผลตอบรับที่ดีและสามารถช่วยเหลือพี่น้องประชาชนที่เดือดร้อนได้จริง รวมถึงประชาชนที่ไม่ได้เป็นหนี้นอกระบบก็สามารถมารับคําปรึกษาจากสถาบันการเงินได้ อาทิ การปรึกษาเรื่องสินเชื่อเพื่อการลงทุน การประกอบอาชีพ นับเป็นการแก้ไขหนี้นอกระบบในเชิงป้องกันอีกทางหนึ่ง ด้วยแนวทางเพิ่มรายได้ขยายโอกาส ทําให้พี่น้องประชาชนสามารถประกอบสัมมาอาชีพที่มีรายได้ที่ดีอย่างยั่งยืน ไม่ต้องไปเป็นหนี้นอกระบบ ตลอดจนถึงเรื่องกระบวนการไกล่เกลี่ย เราดําเนินการแก้ไขอย่างต่อเนื่องจนกว่าจะครบทุกกรณี เพื่อยกระดับคุณภาพชีวิตของพี่น้องประชาชน ซึ่งกระทรวงมหาดไทยขอยืนยันว่าจะทําให้ครบ 100%
“ชาวมหาดไทยทุกคนดีใจและมีความสุขที่ได้ทํางานตรงนี้ “เราทําด้วยใจ ไม่มีเบี้ยเลี้ยง ไม่มีค่าตอบแทนใด ๆ” แต่เราทําด้วยหัวใจที่อยากบําบัดทุกข์ บํารุงสุขให้กับพี่น้องประชาชน และจะร่วมกับทุกภาคส่วนดําเนินการแก้ไขหนี้นอกระบบอย่างต่อเนื่อง ทําให้เกิดผลอย่างเป็นรูปธรรมและเกิดความยั่งยืน ขณะนี้ยังเหลือเวลาอีก 17 วันที่พี่น้องประชาชนยังคงสามารถลงทะเบียนขอรับความช่วยเหลือจากภาครัฐเพื่อแก้ปัญหาหนี้นอกระบบ ซึ่งเราจะรับลงทะเบียนถึงวันที่ 29 กุมภาพันธ์ 2567 นี้ ทั้งการเดินทางไปขอคําปรึกษาและลงทะเบียน ณ ศาลากลางจังหวัดทุกจังหวัด (ห้องศูนย์ดํารงธรรมจังหวัด) ที่ว่าการอําเภอทุกแห่ง (ห้องศูนย์ดํารงธรรมอําเภอ) สํานักงานเขตทั้ง 50 เขตของกรุงเทพมหานคร ตลอดจนพื้นที่การจัดมหกรรมตลาดนัดแก้หนี้ระดับจังหวัด และตลาดนัดแก้หนี้อําเภอ หรือสามารถลงทะเบียนทางระบบออนไลน์ที่ https://debt.dopa.go.th" นายสุทธิพงษ์ฯ กล่าวปิดท้าย
#WorldSoilDay #วันดินโลก #UN #FAO #GlobalSoilPartnership #MOI
#กระทรวงมหาดไทย #บําบัดทุกข์บํารุงสุข #SoilandWaterasourceoflife
#SustainableSoilandWaterforbetterlife #ดินดีน้ําดีชีวีมีสุขอย่างยั่งยืน #SDGsforAll #ChangeforGood